CELEX: 52017PC0543
Language: sl
Date: 2017-09-25
Title: Predlog IZVEDBENI SKLEP SVETA o spremembi Izvedbenega sklepa 2012/232/EU o odobritvi Romuniji dovoljuje, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 25.9.2017
            COM(2017) 543 final
            2017/0233(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2012/232/EU o odobritvi Romuniji dovoljuje, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 5. aprila 2017, je Romunija zaprosila za podaljšanje odstopanja od člena 168 direktive o DDV, in sicer da se ohrani omejitev pravice do odbitka vstopnega DDV na izdatke, povezane z motornimi vozili. V skladu s členom 395(2) direktive o DDV je Komisija z dopisom z dne 28. junija 2017 o zahtevi Romunije obvestila druge države članice. Z dopisom z dne 29. junija 2017 je Komisija uradno obvestila Romunijo, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 direktive o DDV določa, da ima davčni zavezanec pravico do odbitka DDV, obračunanega pri nakupih, opravljenih za namen obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je bilo blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo. 
            
            
               Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. 
            
            
               V skladu z Izvedbenim sklepom Sveta 2012/232/EU
                  2
                je Romuniji trenutno dovoljeno, da pravico do odbitka DDV, ki se plača na nakup, nakup znotraj Skupnosti, uvoz, najem ali zakup cestnih motornih vozil in izdatke, vezane na taka vozila, omeji na 50 %. Nekatere kategorije vozil so bile iz omejitve posebej izključene, kot so vozila, ki se uporabljajo izključno za intervencijske storitve, varnost in zaščito ter kurirske storitve, vozila prodajnih zastopnikov in taksiji, vozila, ki jih avtošole uporabljajo za učenje, vozila za najem ali zakup ali ki se uporabljajo kot blago za namene trgovanja. Istočasno podjetjem za zasebno rabo vozila ni bilo treba obračunavati davka. Obdobje veljavnosti tega sklepa je bilo podaljšano do 31. decembra 2017 z Izvedbenim sklepom Sveta (EU) 2015/156
                  3
               . 
            
            
               Romunija je zaprosila za podaljšanje dovoljenja, da omeji začetni odbitek na določen odstotek in tako podjetja razbremeni obračunavanja davka na zasebno rabo. Romunija je Komisijo obvestila, da so razlogi za podaljšanje ukrepa večinoma isti, kot so bili opisani v prvotni prošnji. V skladu s členom 4(2) Izvedbenega sklepa Sveta 2012/232/EU je predložila poročilo o omejitvi odbitka, ki ga uporablja. Romunija navaja, da ukrep izpolnjuje svojo vlogo ter da se bo, če ukrep ne bo podaljšan, davčna utaja, zabeležena na tem področju pred uvedbo tega ukrepa, najverjetneje spet pojavila. Iz informacij, ki jih je zagotovila, se tudi zdi, da omejitev na 50 % še vedno ustreza dejanskemu položaju in da bi bilo zato to omejitev treba še vedno šteti za ustrezno. 
            
            
               Obdobje odstopanja bi moralo biti omejeno na 31. december 2020, da bi se lahko ocenilo, ali omejitev na 50 % še vedno pravilno odraža splošno razdelitev med poslovno in zasebno rabo. Vsaki prošnji za podaljšanje bi bilo treba priložiti poročilo, ki vsebuje pregled uporabljenega odstotka, oboje pa bi bilo treba Komisiji poslati do 31. marca 2020. 
            
            
               •Skladnost z veljavnimi predpisi s področja zadevne politike
            
            
               Podobna odstopanja v zvezi s pravico do odbitka so bila odobrena drugim državam članicam. 
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja. 
            
            
               •Sorazmernost
            
         
         
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom. Zlasti glede na možnost, da podjetja navajajo nižje obveznosti plačila od dejanskih, in glede na težavno preverjanje kilometrine s strani davčnih organov bi 50-odstotna omejitev poenostavila pobiranje DDV v določenem sektorju.
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Romunije in zadeva le to državo članico. 
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Ta rešitev, ki jo je Romunija opredelila kot ustrezen ukrep, je primerljiva z drugimi prejšnjimi in sedanjimi odstopanji.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2020.
               
               
                  Če bi Romunija želela dodatno podaljšanje ukrepa odstopanja po letu 2020, bi morala najpozneje do 31. marca 2020 Komisiji predložiti poročilo, ki vsebuje pregled odstotka omejitve, in prošnjo za podaljšanje.
               
            
            
               2017/0233 (NLE)
            
            
               Predlog
            
            
               IZVEDBENI SKLEP SVETA
            
         
         
            
               o spremembi Izvedbenega sklepa 2012/232/EU o odobritvi Romuniji dovoljuje, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  4
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 168 Direktive 2006/112/ES določa, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Člen 26(1)(a) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
            
               (2)Z Izvedbenim sklepom Sveta 2012/232/EU
                  5
                je bila Romuniji do 31. decembra 2014 dovoljena uporaba ukrepov odstopanja v skladu s členom 395(1) Direktive 2006/112/ES, da bi izvedla ukrep za omejitev pravice do odbitka vstopnega DDV, in sicer na 50 %, za nakup, nakup znotraj Skupnosti, uvoz, najem ali zakup motornih vozil ter DDV na izdatke, vezane na taka vozila, vključno z gorivom, kadar se vozila ne uporabljajo izključno za poslovne namene. Obdobje veljavnosti Izvedbenega sklepa Sveta 2012/232/EU je bilo podaljšano do 31. decembra 2017 z Izvedbenim sklepom Sveta (EU) 2015/156
                  6
               . 
            
            
               (3)Z dopisom, ki ga je Komisija evidentirala 5. aprila 2017, je Romunija zaprosila za dovoljenje za nadaljnjo uporabo ukrepa odstopanja od člena 26(1)(a) in člena 168 Direktive 2006/112/ES, da bi lahko omejevala pravico do odbitka za izdatke za nekatera cestna motorna vozila, ki se ne uporabljajo izključno za poslovne namene. 
            
            
               (4)V skladu z drugim pododstavkom člena 395(2) Direktive 2006/112/ES je Komisija z dopisom z dne 28. junija 2017 o zahtevi Romunije obvestila druge države članice. Z dopisom z dne 29. junija 2017 je Komisija uradno obvestila Romunijo, da ima vse informacije, potrebne za presojo zahteve.
            
            
               (5)V skladu s členom 4(2) Izvedbenega sklepa 2012/232/EU je Romunija Komisiji skupaj s prošnjo za podaljšanje predložila poročilo o uporabi navedenega izvedbenega sklepa Sveta. Na podlagi trenutno razpoložljivih informacij Romunija navaja, da je 50-odstotna stopnja še vedno upravičena in primerna. 
            
            
               (6)Podaljšanje teh ukrepov odstopanja bi bilo treba časovno omejiti, da se lahko ocenita njihova učinkovitost in ustrezen odstotek. Romuniji bi bilo zato treba dovoliti, da ukrepe še naprej uporablja za omejeno obdobje, in sicer do 31. decembra 2020.
            
            
               (7)Če bi Romunija menila, da je potrebno podaljšanje dovoljenja po letu 2020, bi morala najpozneje do 31. marca 2020 Komisiji skupaj s prošnjo za podaljšanje predložiti poročilo, ki vsebuje pregled odstotka omejitve.
            
            
               (8)Odstopanje bo imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastna sredstva Unije iz pobranega DDV.
            
            
               (9)Izvedbeni sklep Sveta 2012/232/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člen 4 Izvedbenega sklepa Sveta 2012/232/EU se nadomesti z naslednjim:
            
            
               „Člen 4
            
            
               1.1. Ta sklep preneha veljati na dan začetka veljavnosti predpisov Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2020, pri čemer se upošteva zgodnejši datum.
            
         
         
            
               2.2. Zahteva za podaljšanje ukrepov iz tega sklepa se predloži Komisiji do 31. marca 2020. 
            
            
               Taka zahteva spremlja poročilo, ki vsebuje pregled odstotka omejitve, ki se uporabi za pravico do odbitka DDV na podlagi tega sklepa.“
            
            
               Člen 2
            
            
               Ta sklep se uporablja od 1. januarja 2018. 
            
            
               Člen 3
            
            
               Ta sklep je naslovljen na Romunijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  Izvedbeni sklep Sveta 2012/232/EU z dne 26. aprila 2012 o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 117, 1.5.2012, str. 7).   
               
               
                  
                     (3)
                  Izvedbeni sklep Sveta (EU) 2015/156 z dne 27. januarja 2015 o podaljšanju obdobja veljavnosti Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 26, 31.1.2015, str. 27).
               
               
                  
                     (4)
                  UL L 347, 11.12.2006, str. 1. 
               
               
                  
                     (5)
                  Izvedbeni sklep Sveta 2012/232/EU z dne 26. aprila 2012 o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 117, 1.5.2012, str. 7). 
               
               
                  
                     (6)
                  Izvedbeni sklep Sveta (EU) 2015/156 z dne 27. januarja 2015 o podaljšanju obdobja veljavnosti Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 26, 31.1.2015, str. 27).